KOMISIJOS SPRENDIMAS
2008 m. birželio 4 d.
dėl Bendrijos finansinės paramos išlaidoms, patirtoms 2007 m. Vokietijoje taikant skubias kovos su paukščių gripu priemones, atlyginti
(pranešta dokumentu Nr. C(2008) 2345)
(Tekstas autentiškas tik vokiečių kalba)
(2008/441/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį ir 3a straipsnio 1 dalį,
kadangi:
(1)
Sprendime 90/424/EEB nustatytos Bendrijos finansinio įnašo teikimą specialiosioms veterinarijos priemonėms, įskaitant skubias priemones, reglamentuojančios procedūros. Pagal to sprendimo 3a dalį valstybės narės gali gauti finansinę paramą išlaidoms, patirtoms taikant tam tikras paukščių gripo likvidavimo priemones.
(2)
Sprendimo 90/424/EEB 3a straipsnio 3 dalyje nustatytos taisyklės, numatančios, koks procentas valstybių narių patirtų išlaidų gali būti dengiamas iš Bendrijos finansinės paramos.
(3)
Sprendimą 90/424/EEB (2) iš dalies pakeitus Tarybos sprendimu 2006/53/EB (3), 2005 m. vasario 28 d. Komisijos reglamentas (EB) Nr. 349/2005, nustatantis Tarybos sprendime 90/424/EEB paminėtų skubių priemonių ir kampanijos prieš tam tikras gyvūnų ligas Bendrijos finansavimo taisykles, jau nėra taikomas paukščių gripui. Todėl šiame sprendime reikia aiškiai nustatyti, kad Vokietijai Bendrijos finansinė parama suteikiama, jei laikomasi tam tikrų reikalavimų, išdėstytų tame Reglamente.
(4)
2007 m. Vokietijoje kilo paukščių gripo protrūkių. Šios ligos atsiradimas kelia rimtą pavojų Bendrijos gyvulių populiacijai. Vokietija ėmėsi kovos su protrūkiais priemonių, kaip nurodyta Sprendimo 90/424/EEB 3a straipsnio 2 dalyje.
(5)
Vokietija visiškai įvykdė techninius ir administracinius reikalavimus, nustatytus Sprendimo 90/424/EEB 3 straipsnio 3 dalyje ir 3a straipsnio 2 dalyje bei Reglamento (EB) Nr. 349/2005 6 straipsnyje.
(6)
Vokietija 2007 m. rugpjūčio 30 d. pateikė Komisijai informaciją apie išlaidas, patirtas dėl šio protrūkio, ir vėliau teikė visą reikiamą informaciją apie kompensavimo ir veiklos išlaidas.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama Vokietijai
1. Bendrijos finansinė parama gali būti skirta Vokietijai išlaidoms, kurias ši valstybė narė patyrė imdamasi Sprendimo 90/424/EB 3a straipsnio 2 dalyje nurodytų priemonių kovai su paukščių gripu 2007 metais, padengti.
2. Šiame sprendime Reglamento (EB) Nr. 349/2005 2-5, 7 straipsniai, 9 straipsnio 2, 3 ir 4 dalys bei 10 straipsnis taikomi mutatis mutandis.
2 straipsnis
Mokėjimo tvarka
Pirma 320 000 EUR dydžio Bendrijos finansinės paramos išmokos dalis bus išmokėta kaip nustatyta 1 straipsnyje.
3 straipsnis
Adresatas
Šis sprendimas skirtas Vokietijos Federacinei Respublikai.
Priimta Briuselyje, 2008 m. birželio 4 d.